Document ID: 32014D0350

РЕШЕНИЕ НА КОМИСИЯТА
от 5 юни 2014 година
за установяване на екологични критерии за присъждане на знака за екомаркировка на ЕС за текстилни продукти
(нотифицирано под номер С(2014) 3677)
(текст от значение за ЕИП)
(2014/350/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
след консултация със Съвета по екомаркировка на Европейския съюз,
като има предвид, че:
(1)
Съгласно Регламент (ЕО) № 66/2010 екомаркировката на ЕС може да бъде присъждана на продукти с намалено въздействие върху околната среда през цялостния им жизнен цикъл.
(2)
В Регламент (ЕО) № 66/2010 се предвижда установяване на специфични критерии за екомаркировката на ЕС по групи продукти.
(3)
В Решение 2009/567/ЕО на Комисията (2) са определени екологичните критерии и съответните изисквания за оценка и проверка на текстилните продукти, които са валидни до 30 юни 2014 г.
(4)
С цел по-добре да се отрази съвременното техническо равнище на пазара за тази група продукти и да се вземат предвид иновациите през последните години, се счита за целесъобразно да се измени обхватът на групата продукти и да се въведе преработен набор от екологични критерии.
(5)
Критериите са насочени по-специално към идентифициране на продукти, които имат по-малко въздействие върху околната среда през цялостния си жизнен цикъл и са свързани с конкретни подобрения, така че: съответните суровини за тяхното производство произхождат от по-устойчиво развити форми на селско и горско стопанство, продуктите се произвеждат с по-ефективно използване на ресурсите и енергията, чрез по-чисти и по-малко замърсяващи технологии и с употреба на по-малко опасни вещества, и също са проектирани и специфицирани така, че да имат по-високо качество и по-голяма дълготрайност. Критериите за присъждане на екомаркировката на ЕС на текстилни продукти са определени съобразно горепосочените аспекти и продуктите, имащи подобрени показатели по тези аспекти, следва да бъдат насърчавани. Следователно е целесъобразно да се установят критерии за екомаркировката на ЕС за продуктовата група „текстилни продукти“.
(6)
Преразгледаните критерии, както и съответните изисквания за оценка и проверка, следва да бъдат валидни за период от четири години, считано от датата на приемане на настоящото решение, като се има предвид цикълът на иновации за тази продуктова група.
(7)
Поради това Решение 2009/567/ЕО следва да бъде заменено от настоящото решение.
(8)
Ще бъде разрешен преходен период за производителите, на чиито продукти е бил присъден знакът за екомаркировка за текстилни продукти въз основа на критериите от Решение 2009/567/ЕО, така че те да имат достатъчно време да адаптират своите продукти в съответствие с преразгледаните критерии и изисквания.
(9)
Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕО) № 66/2010,
ПРИЕ НАСТОЯЩОТО РЕШЕНИЕ:
Член 1
1. Продуктовата група „текстилни продукти“ включва:
а)
текстилни облекла и аксесоари: т.е. облекла и аксесоари, състоящи се от поне 80 тегл. % текстилни влакна в тъкано, нетъкано или плетено състояние;
б)
текстилни изделия за вътрешно обзавеждане: текстилни продукти, състоящи се от поне 80 тегл. % текстилни влакна в тъкано, нетъкано или плетено състояние;
в)
влакна, прежда. платове и плетива: предназначени за използване в текстилни облекла и аксесоари, както и в текстилни изделия за вътрешно обзавеждане, включително интериорни платове и платове за матраци, преди изпълнението на пълнежи и обработки, свързани с крайния продукт;
г)
елементи, различни от влакната: ципове, копчета и други аксесоари, които присъстват в продукта. Мембрани, покрития и ламинати;
д)
продукти, използвани за почистване: изделия от тъкан и нетъкан текстил, предназначени за мокро и сухо чистене на повърхности и за подсушаване на кухненски съдове.
2. Следните продукти не са включени в продуктовата група „текстилни продукти“:
а)
продукти, предназначени за изхвърляне след еднократна употреба;
б)
текстилни подови постилки, попадащи в обхвата на Решение 2009/967/ЕО на Комисията (3);
в)
платове, представляващи част от структури, предназначени за използване на открито.
3. В продуктовата група не са включени облеклата, платовете и влакната, съдържащи следните елементи:
а)
електрически уреди или изделия, представляващи неделима част от електрически вериги;
б)
устройства или импрегнирани вещества, предназначени да възприемат или реагират на промени в околните условия.
Член 2
За целите на настоящото решение се прилагат следните определения:
а)
„текстилни влакна“ означава естествени влакна, синтетични влакна и изкуствени целулозни влакна;
б)
„естествени влакна“ означава памучни и други естествени целулозни семенни влакна, ленени и други ликови влакна, вълнени и други кератинови влакна;
в)
„синтетични влакна“ означава акрилни, еластанови, полиамидни, полиестерни и полипропиленови влакна;
г)
„изкуствени целулозни влакна“ означава влакна от лиосел, модал и вискоза.
Член 3
По отношение на „текстилните облекла и аксесоари“ и на „текстилните продукти за вътрешно обзавеждане“, при изчисляване на процента на текстилните влакна не се вземат предвид пълнежите, подплатите, фуларите, мембраните и покритията, изработени от влакна, попадащи в обхвата на настоящото решение.
Член 4
Пълнежите, които не са изработени от текстилни влакна трябва да съответстват на ограниченията, посочени в критерий 10 в приложението, които се отнасят за използването на спомагателни вещества, повърхностноактивни вещества, биоциди и формалдехид.
Член 5
Критериите за присъждане на екомаркировката на ЕС съгласно Регламент (ЕО) № 66/2010 на продукт, който попада в продуктовата група „текстилни продукти“, определена в член 1 от настоящото решение, както и съответните изисквания за оценка и проверка, са формулирани в приложението.
Член 6
Посочените в приложението критерии и съответните изисквания за оценяване са валидни за период от четири години, считано от датата на приемане на настоящото решение.
Член 7
Кодът на продуктовата група „текстилни продукти“, определен за административни цели, е 016.
Член 8
Решение 2009/567/ЕО се отменя.
Член 9
1. Заявленията за присъждане на екомаркировката на ЕС за продукти, попадащи в продуктовата група „текстилни продукти“, представени в срок от два месеца от датата на приемане на настоящото решение, могат да се базират или на критериите, посочени в Решение 2009/567/ЕО, или на критериите, посочени в настоящото решение. Заявленията се оценяват в съответствие с критериите, на които са базирани.
2. Лицензите за екомаркировка на ЕС, присъдени в съответствие с критериите, посочени в Решение 2009/567/ЕО, могат да бъдат използвани в продължение на 12 месеца след датата на приемане на настоящото решение.
Член 10
Адресати на настоящото решение са държавите членки.
Съставено в Брюксел на 5 юни 2014 година.

Labels: 3
7
1
20